Hoe geboorteorde jou kind raak - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoe geboorteorde jou kind raak
Wat op die ou einde van jou kind word, hang gewoonlik af van 'n mengsel van geluk, dryfkrag, harde werk en die regte omstandighede. 'n Individu kan gebore word in 'n ryk of begaafde gesin en 'n uitsonderlik hoë IK of sekere waardevolle vaardighede hê – of die teenoorgestelde hiervan ten prooi val – sonder dat hy 'n keuse gehad het.
En tog verskil kinders uit dieselfde gesin dikwels baie ten opsigte van belangstellings en vermoëns. Genetika kan nie al die skuld hiervoor kry nie want almal van hulle kom uit dieselfde genepoel.
Hoewel geboorteorde onmoontlik die alleenbepaler van goed soos sukses, persoonlikheidstrekke (wat dikwels kongenitaal is) en lewensbeskouing kan wees, kan dit wel 'n rol speel in wie jy is. Met ander woorde, eerste, tweede en derde kinders is dikwels geneigd om sekere eiesoortige trekke te vertoon na gelang van hul ouers se verhouding met hulle.
"Geboorteorde het 'n sterk uitwerking op kinders se emosies, gedrag en persoonlikheidsontwikkeling. Deur 'n kinkel van die noodlot word 'n kind in 'n bepaalde plek in die gesin gebore en vanuit hierdie posisie sal hy unieke emosionele ondervindings hê," sê Meri Wallace, ouerskapdeskundige en gesinsterapeut.
Jocelyn Voo, ouerskapdeskundige en bydraer by Parenting.com, sê die eersgeborene sal natuurlik 'n soort eksperiment vir die nuwe ouers wees en "'n mengsel van instink en mog het troffe". "Miskien sal dit maak dat die ouers volgens-die-reël-versorgers word wat uiters sorgsaam, streng met reëls en oormatig neuroties oor nietighede is. Dit kan op sy beurt van die kind 'n perfeksionis maak wat altyd probeer om sy ouers gelukkig te maak."
Sy sê eersgeborenes is gewoonlik betroubaar, pligsgetrou, gestruktureer, versigtig en presteerders.
"Eersgeborenes koester in hul ouers se teenwoordigheid, wat sou kon verklaar waarom hulle soms soos minivolwassenes optree. Eersgeborenes is fluks en wil die beste wees in alles wat hulle doen. Hulle blink daarin uit om om ouer mense se harte te wen," sê sy.
Wallace beaam hierdie siening. "Die eersgebore kind koester vir 'n tyd in haar ouers se onverdeelde liefde en aandag en word dikwels emosioneel deur hierdie ondervinding bevoordeel. Sy kan daar uitkom met die gevoel dat mense lief is vir haar en met 'n gevoel van sekuriteit en selfvertroue. Dit sal haar help om in die wêreld uit te gaan en 'n verantwoordelike leier te word. Baie maatskappyvoorsitters en -hoofde was eersgeborenes."
Penny Travers skryf vir die Australiese Uitsaaikorporasie dat tweede en middelkinders meer geneigd sal wees om die vredemakers in die gesin te wees. "Hulle is goed met onderhandelinge en meer gewillig om toegeeflik te wees. Hulle soek aandag en het dikwels meer vriende as die eersgebore kinders om op te maak vir 'n gebrek aan aandag in die gesin."
Wallace sê 'n tweedegebore kind trek voordeel uit kalmer, meer selfversekerde ouers en geniet spesiale aandag as 'n baba. "Hy het ook die voordeel dat hy by sy verafgode ouer broer of suster kan leer en hulle kan naboots. Die tweedegebore kind voel egter dikwels erg ontoereikend waar hy op sy driewiel sit en sy ouer broer of suster flits verby op 'n tweewieler. Ongelukkig verstaan hy nie dat die probleem met hul ouderdomsverskil te doen het nie. Die tweedegeborene is altyd besig om te jaag om die eersgeborene in te haal sodat hy waardevol kan voel."
Voo sê middelkinders is oor die algemeen geneigd om mensebehaers te wees, ietwat rebels, vredemakers, en hulle gedy op vriendskap.
Volgens Travers is die jongste kind geneigd om meer spontaan en sjarmant te wees om aandag te kry. Hulle het egter 'n groter gevoel van onafhanklikheid na gelang hul ouers se laat-maar-loop-houding teenoor ouerskap toeneem. "Hulle het gewoonlik meer vryheid en is gevolglik meer geneigd om nuwe goed te probeer en te doen wat hulle wil."
Voo sê die jongste kinders is geneigd om opgeruimd, ongekompliseer, manipulerend, spontaan en aandagsoekers te wees.
Uiteindelik hang elke kind se persoonlikheid en trekke af van hoe hulle gebore is en hul inherente eienskappe, maar dit is ongetwyfeld só dat gesinsverhoudings tydens hul vormingsjare 'n groot rol speel.
Jocelyn Voo, 2019, "How Birth Order Affects Your Child's Personality and Behaviour", https://www.parents.com/baby/development/social/birth-order-and-personality/.
Meri Wallace, 31 May 2016, "The Effect of Birth Order on Children", https://www.psychologytoday.com/us/blog/how-raise-happy-cooperative-child/201605/the-effect-birth-order-children.
Penny Travers, 3 January 2017, "Birth order: How your position in the family can influence your personality", https://www.abc.net.au/news/2016-10-26/how-birth-order-can-influence-personality/7959170.